KIRJALLINEN KYSYMYS E-1404/02 esittäjä(t): Jean-Maurice Dehousse (PSE) komissiolle. Akryyliamidi elintarvikkeissa.



Virallinen lehti nro 277 E , 14/11/2002 s. 0201 - 0202



KIRJALLINEN KYSYMYS E-1404/02 esittäjä(t): Jean-Maurice Dehousse (PSE) komissiolle (16. toukokuuta 2002) Aihe: Akryyliamidi elintarvikkeissa Tukholman yliopiston tutkijaryhmä ilmoitti 24. huhtikuuta 2002, että he olivat havainneet akryyliamidia muodostuvan runsaasti tärkkelystä sisältävissä elintarvikkeissa, kun niitä oli kuumennettu korkeissa lämpötiloissa. Kyseessä ovat peruselintarvikkeet kuten leipä ja keksit, puhumattakaan viljatuotteista tai ranskanperunoista, jotka tutkimuksen mukaan saattoivat sisältää erityisen korkeita akryyliamidimääriä. Akryyliamidi on aine, joka voi suurina määrinä nautittuna vaikuttaa keskushermostoon tai aiheuttaa voimattomuutta, halvaantumista tai syöpää. Nämä tutkimustulokset tulevat niiden vaikutustutkimusten lisäksi, jotka myrkyllisyyttä, ekomyrkyllisyyttä ja ympäristöä käsittelevä tiedekomitea (CSTEE) on tilannut selvittääkseen akryyliamidin esiintyvyyttä käsiteltyjen jätevesien jatkokierrossa. Lokakuussa 2000 esitettyjen vaikutustutkimusten tulokset osoittavat, että kyseinen aine voi mahdollisesti olla ihmisen hermostolle myrkyllinen. Tietoisena siitä, että tässä ei ole kysymys uudesta uhasta, vaan pikemminkin sellaisen riskin tunnistamisesta, jolle olemme altistuneet jo sukupolvien ajan, mutta unohtamatta kuitenkaan sitä, että Ruotsin viranomaisten mukaan jo pelkästään Ruotsissa ilmenee 200600 akryyliamidin aiheuttamaa uutta syöpätapausta vuodessa, kysyn komissiolta, mihin toimiin komissio aikoo ryhtyä tai mitä se aikoo ehdottaa tehtäväksi EU:n jäsenmaissa näiden uusien tutkimustulosten vuoksi? David Byrnen komission puolesta antama vastaus (21. kesäkuuta 2002) Ruotsin Livsmedelsverket julkisti 24. huhtikuuta 2002 elintarvikkeiden akryyliamidia koskevat tutkimustulokset. Korkeissa lämpötiloissa, erityisesti paistamalla ja uunissa kypsentämällä, valmistetuista hiilihydraattipitoisista elintarvikkeista löydettiin suuria määriä akryyliamidia. Akryyliamidin tiedetään olevan mahdollisesti syöpää aiheuttava kemikaali, joskaan sen muodostumista elintarvikkeissa ei olekaan ennen tätä tutkimusta nostettu esiin. Analyysimenetelmien kehittyminen ja uudet menetelmät ovat johtaneet näihin tuloksiin, joiden mukaan jotkin ruoanlaittotavat saattavat aiheuttaa akryyliamidin muodostumista elintarvikkeessa. Syntymekanismi ei ole selvillä. Kuten kaikki uudet tieteelliset havainnot, Ruotsin menetelmäkin on validoitava. Yhdistyneen kuningaskunnan Food Standards Agency julkaisi kuitenkin 17. toukokuuta 2002 tuloksia, jotka vahvistivat Ruotsin tulokset. Kummassakin tutkimuksessa tutkittiin vain rajallinen määrä näytteitä, joten on selvää, että asiaa on tutkittava lisää laajemmin. Komissio on pyytänyt jäsenvaltioita ja teollisuuden edustajia tutkimaan asiaa ja hankkimaan tietoa. Komissio on samalla ryhtynyt toimiin kuullakseen elintarvikealan tiedekomiteaa asian tieteellisistä näkökohdista. Lisäksi komissio tekee yhteistyötä WHO:n kanssa. WHO järjestää asiasta maailmanlaajuisen asiantuntijoiden kuulemisen kesäkuun lopulla 2002. Komissio selvittää parhaillaan, miten Eurooppa syöpää vastaan -ohjelmasta yli kymmenen vuoden ajan yhteisrahoitettua laajamittaista European Prospective Investigation of Cancer and Nutrition (EPIC) -kohorttitutkimusta voitaisiin käyttää etsittäessä vastausta kysymykseen elintarvikkeiden sisältämän akryyliamidin suhteellisesta syöpäriskistä. EPIC-tutkimusta koordinoi WHO:n kansainvälinen syöväntutkimuskeskus (IARC). Tutkimuksessa on mukana arviolta 500 000 eurooppalaista osallistujaa yhdeksästä jäsenvaltiosta ja Norjasta. 24 eri tutkimuskeskusta seuraa osallistujien ravitsemustottumuksia syövän puhkeamista edeltävältä ajalta. Tutkimus tarjoaa ihanteelliset puitteet käsitellä elintarvikkeiden sisältämän akryyliamidin syöpäriskiä, josta ei ole toistaiseksi olemassa selvityksiä. Komission nykyiseen tutkimuksen puiteohjelmaan ei sisälly elintarvikkeiden akryyliamidia käsitteleviä eurooppalaisia yhteistyöhankkeita. Uuden tutkimuksen puiteohjelman ehdotuspyyntöön voisi tarvittaessa sisältyä asiaa käsitteleviä aiheita. Saatavilla on tässä vaiheessa vain sangen vähän tietoa. Alustava arviointi auttaa määrittämään tämän vastikään havaitun ilmiön aiheuttaman mahdollisen riskin laajuuden.